**დანართი**

**სსიპ - კორნელი კეკელიძის სახელობის საქართველოს ხელნაწერთა ეროვნულ ცენტრში ვაკანტური თანამდებობის დასაკავებლად გამოცხადებული კონკურსის ჩატარების წესი**

**მუხლი 1. წესის რეგულირების სფერო**

1. წინამდებარე წესი განსაზღვრავს, სსიპ - კორნელი კეკელიძის სახელობის საქართველოს ხელნაწერთა ეროვნულ ცენტრში (შემდგომში - ცენტრი) ვაკანტური თანამდებობების დასაკავებლად გამოცხადებული კონკურსების (შემდგომში - კონკურსი) ჩატარებისა და კანდიდატების შერჩევის მიზნით შექმნილი საკონკურსო კომისიის (შემდგომში - საკონკურსო კომისია) საქმიანობისა და გადაწყვეტილების მიღების საკითხებს, ასევე, კონკურსის ორგანიზებასთან დაკავშირებულ სხვა საკითხებს.

2. კონკურსის ამ წესის მიზნებისთვის არის საქართველოს კანონმდებლობით დადგენილი წესით კანდიდატის შესაბამისობის დადგენა ვაკანტური თანამდებობის მოთხოვნებთან, რომელიც ტარდება გამჭვირვალობის, თანასწორობისა და სამართლიანი კონკურენციის პრინციპების დაცვით.

**მუხლი 2. კონკურსის მიზანი და ამოცანები**

1. კონკურსის მიზანია, ვაკანტური თანამდებობის დასაკავებლად, დადგენილ მოთხოვნათა გათვალისწინებით, შესაბამისი კანდიდატის შერჩევა.
2. კონკურსის ამოცანებია:

ა) საქართველოს მოქალაქეთათვის ვაკანტურ თანამდებობათა თანაბრად ხელმისაწვდომობის უზრუნველყოფა;

ბ) ვაკანტურ თანამდებობაზე დასანიშნი კანდიდატების შერჩევის და მათი თანამდებობებზე დანიშვნის პროცესის გამჭვირვალობის უზრუნველყოფა;

გ) კონკურსში მონაწილე კანდიდატების კვალიფიკაციის, პროფესიული დონის, ცოდნის, პიროვნული თვისებების, მოტივაციის და უნარ-ჩვევების შეფასება;

დ) შერჩეული კანდიდატების ვაკანტური თანამდებობის მოთხოვნებთან შესაბამისობის დონის განსაზღვრა.

**მუხლი 3. კონკურსის გამოცხადება**

1. ცენტრის მიერ კონკურსი ცხადდება მხოლოდ ვაკანტური თანამდებობების დასაკავებლად.
2. კონკურსი ცხადდება ცენტრის ელექტრონულ ვებგვერდზე ([www.manuscript.ge](http://www.manuscript.ge)) და [www.jobs.ge](http://www.jobs.ge) -ზე.

**მუხლი 4. საკონკურსო განაცხადების მიღების, განხილვისა და გადაწყვეტილების მიღების ვადები**

1. კონკურსში მონაწილეობის მსურველ პირთა განცხადებების მიღება წარმოებს ცენტრის ელექტრონულ ფოსტაზე - info@manuscript.ge 2024 წლის 20 მაისიდან 7 ივნისის ჩათვლით.

2. ამ მუხლის პირველი პუნქტით დადგენილი ვადების დარღვევით წარდგენილი განცხადება არ რეგისტრირდება.

3. საბუთების გადარჩევის დღედ განისაზღვროს 2024 წლის 10-11 ივნისი.

4. გასაუბრების ჩატარების დღედ განისაზღვროს 2024 წლის 13-14 ივნისი.

5. კონკურსის შედეგები გამოცხადდეს არაუგვიანეს 2024 წლის 24 ივნისისა.

**მუხლი 5. დაწესებულების უფლება მოვალეობანი**

1. ცენტრი უფლებამოსილია გამოაცხადოს კონკურსი ვაკანტურ თანამდებობაზე,  საქართველოს კანონმდებლობით დადგენილი წესით.
2. ცენტრი ვალდებულია, მოახდინოს კანდიდატის ინფორმირება კონკურსის შესახებ შეტყობინებაში შესული ცვლილების ან/და კონკურსის ახალი ვადის შესახებ, რის შემდეგაც კანდიდატს ეძლევა გონივრული ვადა ცვლილების გათვალისწინებით ან კონკურსის შესახებ ახალი შეტყობინების შესაბამისად, განცხადების წარსადგენად.
3. კონკურსის შესახებ შეტყობინებაში ცვლილების შეტანა ხდება იმავე წესით, რაც დადგენილია კონკურსის გამოცხადებისათვის.
4. ცენტრი უფლებამოსილია შეწყვიტოს გამოცხადებული კონკურსი ნებისმიერ ეტაპზე, კანდიდატისათვის საბოლოო გადაწყვეტილების გაცნობამდე.
5. კონკურსის შეწყვეტის შესახებ გადაწყვეტილება შეტყობინების სახით უნდა ეცნობოს თითოეულ კანდიდატს.

**მუხლი 6. კანდიდატის უფლება-მოვალეობანი**

1. კონკურსში მონაწილეობისათვის  განცხადების წარდგენა, კანდიდატის მიერ, უნდა მოხდეს დადგენილ ვადაში. კანდიდატი ვალდებულია ცენტრს მიაწოდოს უტყუარი ინფორმაცია საკონკურსო მოთხოვნებთან დაკავშირებით.
2. კანდიდატი უფლებამოსილია განცხადებაში შეიტანოს ცვლილება ცენტრის მიერ განცხადების წარდგენისთვის განსაზღვრული ვადის ამოწურვამდე.

**მუხლი 7. კონკურსის ჩატარების ფორმა და პირობები**

1. კონკურსს ატარებს საკონკურსო კომისია.
2. კონკურსი მოიცავს შემდეგ ეტაპებს:

ა) განცხადებების გადარჩევა;

ბ) გასაუბრება.

1. საკონკურსო კომისიის გადაწყვეტილებით კანდიდატთა შერჩევისას შესაძლებელია გამოყენებულ იქნას წერითი დავალება ან ტესტური შეფასების მეთოდი.

**მუხლი 8. საკონკურსო კომისიის საქმიანობა**

1. საკონკურსო კომისია უფლებამოსილია, მიიღოს გადაწყვეტილება, თუ სხდომას ესწრება წევრთა ნახევარზე მეტი, მაგრამ არანაკლებ 3 წევრისა. გადაწყვეტილება მიღებულად ითვლება, თუ მას მხარს დაუჭერს სხდომაზე დამსწრე წევრთა ნახევარზე მეტი. ხმების თანაბრად გაყოფის შემთხვევაში, გადამწყვეტად ითვლება საკონკურსო კომისიის თავმჯდომარის ხმა.
2. საკონკურსო კომისიის თავმჯდომარის არ ყოფნის შემთხვევაში, მის მოვალეობას ასრულებს საკონკურსო კომისიის თავმჯდომარის მოადგილე.
3. საკონკურსო კომისია აფასებს კანდიდატის შესაბამისობას ვაკანტური თანამდებობის დასაკავებლად დადგენილ მოთხოვნებთან, აუცილებლობის შემთხვევაში, ისმენს აღნიშნულ თანამდებობაზე დანიშვნის უფლების მქონე პირის აზრს და გამოაქვს შესაბამისი გადაწყვეტილება, დადგენილი წესით.
4. საკონკურსო კომისიის გადაწყვეტილება ფორმდება ოქმით, რომელსაც ხელს აწერენ საკონკურსო კომისიის თავმჯდომარე და საკონკურსო კომისიის დამსწრე წევრები. საკონკურსო კომისიის წევრს უფლება აქვს თავისი განსხვავებული აზრი დაურთოს ოქმს, რის შესახებაც ოქმში კეთდება შესაბამისი ჩანაწერი.
5. კონკურსის შედეგების მიხედვით, საკონკურსო კომისია თითოეულ ვაკანტურ თანამდებობაზე დასანიშნად წარადგენს ერთ კანდიდატს ან უარს აცხადებს კანდიდატის წარდგენაზე.
6. კონკურსი ითვლება ჩაშლილად, თუ მასში მონაწილეობის მისაღებად არ იქნა წარდგენილი არც ერთი განცხადება, აგრეთვე, იმ შემთხვევაში, თუ საკონკურსო კომისია უარს განაცხადებს თანამდებობაზე დასანიშნად კანდიდატის წარდგენაზე.
7. საკონკურსო კომისია ვალდებულია, საბოლოო გადაწყვეტილება მიიღოს განცხადების წარდგენის ვადის დასრულებიდან არაუგვიანეს 15 დღის ვადაში.
8. საკონკურსო კომისიის თავმჯდომარე ან საკონკურსო კომისიის სხვა უფლებამოსილი პირი, საბოლოო გადაწყვეტილების მიღებიდან არაუგვიანეს 5 სამუშაო დღისა, წერილობით ან  ელექტრონული ფოსტის მეშვეობით, აცნობებს ყოველ კანდიდატს მის მიმართ გამოტანილ გადაწყვეტილებას, ხოლო ცენტრის დირექტორს – საკონკურსო კომისიის მიერ წარდგენილი კანდიდატის ან კანდიდატის წარდგენაზე უარის შესახებ ინფორმაციას.

**მუხლი 9. დამატებითი პირობები**

ა) კონკურსის საკვალიფიკაციო მოთხოვნები განისაზღვრება ამ დანართის დანართი 1-ის შესაბამისად;

ბ) კონკურსში მონაწილე კანდიდატთა მიერ წარმოსადგენი დოკუმენტაციის ნუსხა განისაზღვრება ამ დანართის დანართი 2-ის შესაბამისად;

**საკვალიფიკაციო მოთხოვნები**

**თანამდებობის დასახელება:**

სამეურნეო-ტექნიკური განყოფილების სპეციალისტი

**თანამდებობრივი სარგო:** 906.00 ლარი

**ადგილების რაოდენობა:** 1

**სამუშაოს ტიპი:** სრული განაკვეთი

**სამუშაოს აღწერა:**

სამეურნეო-ტექნიკური განყოფილების მარაგების მართვა; შესაბამისი დოკუმენტაციის მომზადება, საინვენტარო ნომრების მინიჭება და მატერიალური მარაგების მოძრაობის კონტროლი, პროგრამა FINA-ს ბაზაში შესაბამისი ინფორმაციის განთავსება, სამეურნეო-ტექნიკური განყოფილების ვალდებულებების ჭრილში ყველა შესაბამისი დოკუმენტაციის, ყოველთვიური ანგარიშის მომზადება და ცენტრის ბუღალტერიისთვის წარდგენა.

შემოსავლების სამსახურის პორტალზე (RS.GE) საჭირო დოკუმენტის განთავსება.

**მოთხოვნები:**

განათლება - ეკონომიკის ბაკალავრი/მაგისტრი (აღრიცხვა-ანგარიშგების სპეციალობით), დასაშვებია აღნიშნული პროფილის სტუდენტი ან ბუღალტრული აღრიცხვის კურსდამთავრებული.

**დამატებითი მოთხოვნები:**

კომპიუტრული პროგრამების(Excel, word) ცოდნა

მატერიალური მარაგების აღრიცხვის პროგრამა fina-ს ცოდნა.

**კონკურსში მონაწილე კანდიდატთა მიერ წარმოსადგენი დოკუმენტაცია**

* პირადობის დამადასტურებელი მოწმობის ასლი
* ავტობიოგრაფია (CV ფოტოსურათით)
* დასაკავებელი თანამდებობისთვის აუცილებელი შესაბამისი განათლების დამადასტურებელი დიპლომის/სერტიფიკატის/სტუდენტის მოწმობის ასლი